b'\n_START_ARTICLE_\nPortable Document Format\n_START_PARAGRAPH_\nPortable Document Format (kratica PDF) je odprt standard za izmenjavo elektronskih dokumentov, ki je bil ustvarjen z namenom od platforme neodvisnega prikazovanja dokumenta. Datoteka PDF ima pripono .pdf in vsebuje popoln zapis dokumenta, vklju\xc4\x8dno z besedilom, prelomom, pisavami, grafi\xc4\x8dnimi elementi, metapodatki in drugimi podatki, nujnimi za enozna\xc4\x8den prikaz. Novej\xc5\xa1e razli\xc4\x8dice formata podpirajo tudi raz\xc5\xa1irjen nabor funkcij, kot so interaktivna polja za vnos, nadbesedilne povezave do drugih dokumentov, interaktivni 3D elementi, video, zvok, zaznamki, za\xc5\xa1\xc4\x8dita idr._NEWLINE_PDF so razvili pri podjetju Adobe Systems leta 1993 in je bil sprva zaprt lastni\xc5\xa1ki format, ki ga je podpiral Adobeov programski paket Acrobat, namenjen poklicnim grafi\xc4\x8dnim oblikovalcem ter zalo\xc5\xbenikom. Kmalu je iz\xc5\xa1el \xc5\xa1e brezpla\xc4\x8den program Acrobat Reader, ki je namenjen zgolj prikazovanju PDF datotek. S\xc4\x8dasoma je postal de facto standard za zanesljivo izmenjavo in tiskanje dokumentov, pri katerih je postavitev elementov na strani bistvena. To\xc4\x8dne specifikacije formata so bile na voljo javnosti \xc5\xbee vsaj od leta 2001 na ra\xc4\x8dun \xc4\x8desar so nastali \xc5\xa1tevilni neodvisni urejevalniki ter bralniki, vendar je podjetje Adobe Systems obdr\xc5\xbealo nadzor nad njegovim razvojem. Naposled je leta 2007 razli\xc4\x8dico 1.7 predlagalo Mednarodni organizaciji za standardizacijo, ki je junija 2008 potrdila PDF kot standard ISO 32000-1:2008.'